Jishimikila 80: Bantu ba Lesa Bafumine mu Babilona
PEPI myaka ibiji yapichilepo kufuma kimye Babilona kyo ashinjilwe ku bena Media ne bena Pelisha. Akimona kibena kumwekana papo! Ee, bena Isalela bafumine mu Babilona. Bafuminemo byepi? Ñanyi wibaswishishe kufumamo?
Mfumu wa bena Pelisha, aye Kilusa ye wibaswishishe. Kilusa saka akyangye kusemwa, Yehoba waambijile ngauzhi wanji Isaya kunemba pe Kilusa amba: ‘Ukoba bintu byonka byo nkeba’mba akobe. Bibelo bikashala bya kyashi kuba’mba ukashinde muzhi.’ Kilusa watangijijile nzhita mu kushinda Babilona. Bena Media ne bena Pelisha batwelele mu muzhi bufuku kupichila mu bibelo byashajile kyashi.
Kabiji ngauzhi wa Yehoba, aye Isaya waambile ne kuba’mba Kilusa ukapana mukambizho wa kushimukulula jibiji Yelusalema ne nzubo ya Lesa. Nanchi Kilusa kya kine wapaine uno mukambizho nyi? Ee, wapaine. Kilusa waambijile bena Isalela bino amba: ‘Yainga ku Yelusalema, mukashimukulule nzubo ya Yehoba, Lesa wenu.’ O ene mambo o wamwena bano bena Isalela kwimanya lwendo lwa kuya na kwingila uno mwingilo.
Bino kechi bena Isalela bonse mu Babilona bakonsheshe kwenda musinso walepele bingi kubwelamo ku Yelusalema ne. Luno lwendo lwalepele bingi, makilomita 800 kabiji bavula bakankelwe na mambo a kuba bakotele kabiji ne kukolwa bingi. Kabiji kwajinga ne bintutu bikwabo byalengejile bamo kushala. Bino Kilusa waambijile boba bashajile’mba: ‘Panai siliva ne ngolode kabiji ne bya bupe bikwabo ku bantu babena kubwela na kushimukulula Yelusalema ne nzubo ya Lesa.’
Onkao mambo, bya bupe byavula byapainwe ku bano bena Isalela bajinga pa lwendo lwa kubwela ku Yelusalema. Kabiji Kilusa wibapele michiba ne makapu o asendele Mfumu Nebukaneza kufuma mu nzubo ya Yehoba kimye kyo aonawine Yelusalema. Bantu bajinga na bintu byavula bingi bya kusenda pa kubwela kwabo.
Panyuma ya kwenda pa bañondo bana, bena Isalela bafikile mu Yelusalema pa kimye kyafwainwa. Kya kine, papichile myaka 70 kufuma kimye muzhi kyo aonawinwe, kabiji mu muzhi kechi mwashajilepo muntu nangwa umo waikelengamo ne. Bino nangwa kya kuba bena Isalela babwelele mu muzhi wabo, bapichilenga mu makatazho byonka byo tukafunda mu mutwe walondelapo.
Isaya 44:28; 45:1-4; Ezela 1:1-11.
Mepuzho
- Kwesakana na byo kyamweshiwa pa kipikichala, bena Isalela baubilenga ka?
- Kilusa wafikizhe byepi bungauzhi bwa Yehoba kupichila mwi Isaya?
- Kilusa wabujile bena Isalela bakankelwe kubwela ku Yelusalema amba ka?
- Bintu ka Kilusa byo apele bena Isalela kubwezha ku Yelusalema?
- Bena Isalela baendele moba anga pa kuba’mba bafike ku Yelusalema?
- Papichile myaka inga ntanda yabo byo yashajiletu kwa kubula bantu?
Mepuzho akwabo
- Tanga Isaya 44:28 ne 45:1-4.
Yehoba waambilepo byepi pa kufikizhiwa kwa bungauzhi bwaambilenga pe Kilusa? (Isa. 55:10, 11; Loma 4:17)
Bungauzhi bwa kwa Isaya bwaambilenga pe Kilusa bumwesha byepi bulume bwa Yehoba bwa kwambila jimo bintu bikamweka kulutwe na lwendo? (Isa. 42:9; 45:21; 46:10, 11; 2 Pe. 1:20)
- Tanga Ezela 1:1-11.
Umvwe twalonda kya kumwenako kya boba bakankelwe kubwela ku Yelusalema, nga atweba lelo jino twakonsha ‘kukwasha’ byepi boba bakeba kutendeka mwingilo wa kimye kyonse? (Eze. 1:4, 6; Loma 12:13; Kolo. 4:12)
bem_Latn bem_Latn lua_Latn bem_Latn bem_Latn bem_Latn bem_Latn ssw_Latn bem_Latn bem_Latn bem_Latn lua_Latn lua_Latn lua_Latn bem_Latn bem_Latn sna_Latn bem_Latn bem_Latn kmb_Latn bem_Latn